
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№  РС-487-22-086


Днес, 21.09.2022 г. в град София, Комисията за противодействие на корупцията и за отнемане на незаконно придобитото имущество, в състав:


Заместник - председател: Антон Славчев
Член: Антоанета Цонкова
Член: Пламен Йоцов



У С Т А Н О В И:


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-184 от 22.06.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с вх. № ЦУ01/С-487/08.06.2022 г.
Производството е образувано срещу Георги Мараджиев – кмет на община С. и срещу Антон Минев – заместник-кмет на община К.
По същество в сигнала се твърди, че на 24.03.2022 г., в качеството на свидетели по наказателно дело от частен характер НЧХД № ****/2021 г. по описа на Районен съд – П. се явяват Георги Мараджиев и Антон Минев. Посочва се, че същите са призовани в личното им качество на граждани, а не в качеството им на длъжностни лица. Твърди се наличие на индиции, че е използван служебен транспорт по повод явяването им в съдебно заседание на посочената дата, поставящи въпроса на чии разноски е осъществено пътуването. 
Към сигнала не са приложени доказателства.
Предвид изнесените твърдения, Комисията е изискала и събрала следните доказателства: писмо с вх. № ЦУ01-7923#7/ 01.08.2022 г. от председателя на Постоянната комисия (ПК) по „Противодействие на корупцията и отнемане на незаконно придобито имущество“ към Общински съвет С. с приложено заверено копие от клетвен лист на избрания за кмет на община С. Георги *** Мараджиев от 04.10.2019 г.; писмо с вх. № ЦУ01-7923#9/ 12.08.2022 г. от кмета на община К. с приложени – трудов договор № К-****/ 21.11.2019 г., ведно с длъжностна характеристика на назначения за заместник-кмет на община К. Антон Минев; заверено копие от Регистър на командировките на служителите в Община К. от 24.03.2022 г.; писмо с вх. № ЦУ01-7923#13/ 05.09.2022 г. от председателя на ПК по „Противодействие на корупцията и отнемане на незаконно придобито имущество“ към Общински съвет С. с приложени заверен списък с 12 броя служебни автомобили, собственост на Община С., заверени копия от 3 броя пътни листове на 3 от служебните автомобили, пътували до град П. на 24.03.2022 г., както следва: пътен лист серия ВА с № 0010793, пътен лист серия ВА с № 0011403, пътен лист серия ВА с № 0010946; писмо с вх. № ЦУ01-7923#14/ 05.09.2022 г.  от председателя на Районен съд – П. с приложен протокол № 2169 от съдебно заседание по НЧХД №****/ 2021 г. по описа на Районен съд – П., проведено на 24.03.2022 г. 

След като обсъди събраните в хода на административното производство доказателства, Комисията установи следното от фактическа страна:
          
           Сигналът е подаден от физическо лице с посочени три имена, адрес и телефон за връзка, и е подписан от сигналоподателя.
           Георги Мараджиев е избран за кмет на община С. за мандат 2019 – 2023 г., видно от клетвен лист от 04.11.2019 г.
           Антон Минев е назначен на длъжност „заместник-кмет“ на община К., мандат 2019-2023 г., считано от 18.11.2019 г., видно от трудов договор № К-2537/21.11.2019г. 
Председателят на Районен съд – П. удостоверява, че лицата Георги Мараджиев и Антон Минев са допуснати като свидетели по НЧХД №****/ 2021 г. по описа на Районен съд – П. От приложения протокол № **** от проведено на 24.03.2022 г. съдебно заседание по горепосоченото дело се установява, че свидетелите Георги Мараджиев и Антон Минев са редовно призовани и се явяват лично в съдебна зала на същата дата.
С писмо с вх. № ЦУ01-7923#9/12.08.2022 г. кметът на община К. удостоверява липсата на заповед за командировка по отношение на зам.-кмета Антон Минев. Към писмото е приложено заверено копие от Регистър на командировките на служителите в Община К., видно от което – на дата 24.03.2022 г. няма регистрирани командировки на служители в Община К., в т. ч. и по отношение на зам.-кмета на общината.
В писмо с вх. № ЦУ01-7923#7/01.08.2022 г., председателят на ПК по „Противодействие на корупцията и отнемане на незаконно придобито имущество“ към Общински съвет С. посочва, че Регистър на командировките в Община С. за дата 24.03.2022 г. не е наличен, не е налична и заповед за командировка на кмета Георги Мараджиев от същата дата.
Към писмо с вх. № ЦУ01-7923#13/ 05.09.2022 г., от председателя на ПК по „Противодействие на корупцията и отнемане на незаконно придобито имущество“ към Общински съвет С. са приложени изисканите от Комисията заверени копия от 3 броя пътни листове на 3 от служебните автомобили, собственост на Общината, пътували до град П. на 24.03.2022 г. От същите се удостоверяват имената на водачите, паралелно и липсата на придружаващи ги лица, както следва:

1. От пътен лист, серия ВА с № 0010793 на автомобил с марка „****“, модел „*****“, регистрационен номер РВ **** ТС, се установява името на водача И. К., както и липсата на придружители при пътуването;
2. От пътен лист, серия ВА с № 0011403 на автомобил с марка „****“, модел „*****“, регистрационен номер РА **** КВ, се установява името на водача С. Б., както и липсата на придружители при пътуването;
3. От пътен лист, серия ВА с № 0010946 на автомобил с марка „**********“, модел „*****“, регистрационен номер РВ **** СР, се установява името на водача Й. Т., както и липсата на придружители при пътуването. 

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията, или задълженията му по служба, както и упражнено властническо правомощие, повлияно от частния интерес.
Легалните дефиниции на понятията „частен интерес“ и „облага“ се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
По смисъла на чл.6, ал.1, т.32 от ЗПКОНПИ Георги *** Мараджиев, в качеството си на кмет, както и Антон *** Минев, в качеството си на заместник-кмет, са лица, заемащи висши публични длъжности, корелативно компетентна да се произнесе относно наличието или липсата на конфликт на интереси по отношение на тях е КПКОНПИ.  
При наличието на този първи елемент от състава на конфликта на интереси, определящо за съществуването на такъв в конкретния случай е упражняването на правомощие по служба от горепосочените лица, като такива, заемащи висша публична длъжност, както и частен интерес, повлиял упражняването му.
Чл.44, ал.1 от Закона за местното самоуправление и местната администрация (ЗМСМА) вменява като правомощия на кмета на общината да ръководи цялата изпълнителна дейност на общината, да насочва и координира дейността на специализираните изпълнителни органи, да организира изпълнението на общинския бюджет, да организира изпълнението на дългосрочните програми, да организира изпълнението на актовете на Общинския съвет и др.
Съобразно чл.39 от ЗМСМА кметът на общината назначава заместник-кметове в съответствие с одобрената численост и структура на общинската администрация и определя техните функции. Кметът на общината определя със заповед заместник-кмет, който го замества при отсъствието му (ал.2). Кметът на общината може да оправомощава заместник-кметове да изпълняват неговите  правомощия в случаите, когато това е предвидено в закон (ал.4).
Досежно установяването, респективно неустановяването на конфликт на интереси – от значение е конкретното поведение на лицето, заемащо висша публична длъжност, при изпълнение на правомощията му по служба, както и дали това поведение е повлияно от частен интерес – негов или на свързано с него лице.
    
            Кметът на община К. изрично удостоверява, че за 24.03.2022 г. липсват както Регистър на командировките на служителите в Община К., така и заповед за командировка по отношение на зам.-кмета Антон Минев. Следва и изводът, че не са налице и упражнени правомощия по служба от страна на Антон Минев в качеството му на заместник-кмет на община К. и лице по чл.6, ал.1, т.32 от ЗПКОНПИ, във връзка с  явяването му в качеството на свидетел по НЧХД № ****/2021 г. по описа на Районен съд – П. на 24.03.2022 г. със служебен транспорт.
         Председателят на ПК по „Противодействие на корупцията и отнемане на незаконно придобито имущество“ към Общински съвет С. изрично удостоверява, че Регистър на командировките в Община С. за дата 24.03.2022 г. не е наличен и не е налична заповед за командировка на кмета Георги Мараджиев от същата дата. Кумулативно от приложените заверени копия на 3 броя пътни листове за 3 от служебните общински автомобили, пътували до град П. на 24.03.2022 г., не се установява съвпадение между посочените в тях имена на водачи и имената на лицата, срещу които се води настоящото производство, както и не се установява липсата на придружаващи лица.
          От изложеното следва изводът, че не са налице и упражнени правомощия по служба от страна на Георги Мараджиев в качеството му на кмет на община С. и лице по чл.6, ал.1, т.32 от ЗПКОНПИ, касателно явяването му като свидетел по НЧХД № ****/ 2021 г. по описа на Районен съд – П. на 24.03.2022 г. със служебен транспорт.
          Предвид изложеното следва, че по отношение на Георги Мараджиев и Антон Минев е налице само една от предпоставките от общия състав на конфликт на интереси, доколкото съобразно разпоредбата на чл.6, ал.1, т.32 от ЗПКОНПИ и двамата са лица, заемащи висша публична длъжност. Не са налице упражнени от същите правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.52 от ЗПКОНПИ, води до липсата на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
 
Р Е Ш И:

НЕ УСТАНОВЯВА конфликт на интереси по отношение на Георги Мараджиев, ЕГН **********, кмет на община С. и лице, заемащо висша публична длъжност по смисъла на чл.6, ал.1, т.32 от ЗПКОНПИ, поради липса на упражнени правомощия по служба във връзка с явяването му като свидетел по НЧХД № ****/2021 г. по описа на Районен съд – П. на 24.03.2022 г. със служебен транспорт.
           НЕ УСТАНОВЯВА конфликт на интереси по отношение на Антон Минев, ЕГН **********, заместник-кмет на община К. и лице, заемащо висша публична длъжност по смисъла на чл.6, ал.1, т.32 от ЗПКОНПИ, поради липса на упражнени правомощия по служба във връзка с явяването му като свидетел по НЧХД № ****/2021 г. по описа на Районен съд – П. на 24.03.2022 г. със служебен транспорт.

Препис от решението да се изпрати на Окръжна прокуратура - П., с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Георги *** Мараджиев – кмет на община С. на основание чл. 75, т. 1 от ЗПКОНПИ.  
Препис от решението да се изпрати на Антон *** Минев – заместник-кмет на община Карлово на основание чл. 75, т. 1 от ЗПКОНПИ.

КОМИСИЯ:
ЗАМЕСТНИК - ПРЕДСЕДАТЕЛ:………П……....…/АНТОН СЛАВЧЕВ/
ЧЛЕН:………………П……….........../АНТОАНЕТА ЦОНКОВА/
ЧЛЕН:……………....П……….……./ПЛАМЕН ЙОЦОВ/

